Nenäpäivä

Nenäpäivä oli Nenäpäivä-säätiön (ent. Ylen Hyvä Säätiön) järjestämä hyväntekeväisyyskampanja, joka kutsui suomalaiset auttamaan maailman kaikkein heikoimmassa asemassa olevia lapsia. Nenäpäivän slogan oli "Hauska auttaa", ja huumori sekä viihde olivat keskeisiä kampanjassa. 
Nenäpäivä on järjestetty Suomessa joka syksy loka–marraskuussa vuodesta 2007 lähtien. Muutaman viikon mittainen kampanja huipentui marraskuussa vietettävään varsinaiseen Nenäpäivään suorina lähetyksinä Ylen kanavilla.
Nenäpäivä-säätiö ja Yleisradio ilmoittivat vuonna 2024, että yhteystyö päättyy huhtikuussa 2024, eikä kampanjaa enää nähdä Ylen kanavilla. Nenäpäivä-säätiö irtisanoi kaikki työntekijänsä.
Keväällä 2025 Nenäpäivän toiminta jatkui ja Nenäpäivä Show esitettiin uudistetulla konseptilla tällä kertaa Nelosella. Nelosen Nenäpäivä-keräys oli kuitenkin pettymys. Show keräsi lahjoituksia vain 200 000 euroa, kun Ylellä Nenäpäivä-lähetys saattoi kerätä yli kymmenkertaisen summan. Sen jälkeen Nenäpäivä-säätiö päätti lopettaa toimintansa.
Nenäpäivän esikuva oli BBC:n ja Comic Reliefin luoma "Red Nose Day", jota on järjestetty Isossa-Britanniassa vuodesta 1988. Comic Relief omisti Nenäpäivän lisenssin, josta maksettiin 91 000 euroa vuonna 2023.
Yhdeksän järjestöä vei avun perille.
Nenäpäivän tarkoituksena oli edistää maailman lasten mahdollisuuksia hyvään ja turvattuun elämään. Nenäpäivän lahjoitusten avulla yhä useampi lapsi pääsee kouluun, saa riittävästi ravintoa, rokotetaan tappavien tautien ehkäisemiseksi ja kasvaa turvallisemmassa ympäristössä. 
Nenäpäivän apua vei perille yhdeksän järjestöä. Mukana kampanjassa ovat Suomen Punainen Risti (SPR), Kirkon Ulkomaanapu, Suomen UNICEF, Pelastakaa Lapset, Plan Suomi, Suomen Lähetysseura, Fida International, Solidaarisuus ja Suomen Ammattiliittojen Solidaarisuuskeskus (SASK). Yleisradio tuki Nenäpäivää ohjelmatoiminnallaan.
Työllä saatiin aikaan kestäviä tuloksia, joista hyötyvät lasten perheiden lisäksi ympäröivät yhteisöt. Nenäpäivä ja järjestöt auttavat vuosittain tuhansia lapsia Afrikassa, Aasiassa ja Etelä-Amerikassa. Tähän mennessä esimerkiksi yli miljoonaa lasta on tuettu koulutiellä ja yli kahden miljoonan ihmisen terveyttä on edistetty. 
Yle tuki Nenäpäivää ohjelmatoiminnallaan.
Nenäpäivä-kampanjan aloitti Yle TV1:llä suorana lähetettävä konsertti, jonka Yle toteutti yhteistyössä Radion Sinfoniaorkesterin tai jonkin muun tahon kanssa. 
Varsinaisena Nenäpäivänä Ylellä nähtiin koko illan mittainen suora TV-lähetys, jossa joukko julkisuuden henkilöitä, artisteja, koomikoita ja näyttelijöitä kannusti kotikatsomoita osallistumaan hyvän tekemiseen ja lahjoittamaan. Nenäpäivän lähetyksessä nähtiin tositarinoita maailmalta Nenäpäivän kehitysyhteistyökohteista, live-musiikkiesityksiä ja sketsejä. Illan aikana seurattiin, kuinka suureksi Nenäpäivän keräystuotto kasvoi. 
Monet Ylen ohjelmat ja kanavat osallistuvat Nenäpäivään omilla ohjelmasisällöillään. Nenäpäivää vietettiin esimerkiksi Puoli seitsemässä, Yle Puheella, Yle Radio Suomessa, Svenska Ylellä, Yle Vegalla, Yle X3M:llä, Ylen aamussa, Summerissa sekä YleX:llä, jonka YleX Aamun Nenäpäivän erikoislähetys "Naurumaraton" voitti vuoden 2019 parhaan ohjelman Kultaisen Venlan .
Kritiikki.
Ujuni Ahmedin mukaan Nenäpäivä perustuu vanhanaikaiseen rasistiseen kuvastoon.
Kampanja vahvistaa valkoisen pelastajan syndroomaa ja epätasa-arvoisia kolonialistisia valtarakenteita. Ahmedin mukaan kampanja on "kurjuuspornoa" ja avunsaajat näytetään passiivisina ilman mitään kontekstia. Valkoisen pelastajan syndroomalla tarkoitetaan, että etuoikeutettu valkoinen auttaa huonommassa asemassa olevaa ihmistä tai pelastaa hänet, mikä saattaa ylläpitää rasistisia stereotypioita ja palvella enemmänkin auttajaa kuin autettavaa.
Myös "Voima"-lehdessä Åbo Akademin mediatutkija Leonardo Custódio on arvostellut Nenäpäivää. Custódion mukaan valkoiset suomalaistoimittajat käyttäytyvät epäkunnioittavasti paikallisia kohtaan ja media näyttää valkoisen näkökulman maailmasta.